5G..!? จุดวัดใจ DTAC
คำสั่งม.44 ที่ออกมา ช่วยผ่อนคลายให้กลุ่มสื่อสารหายใจหายคอคล่องขึ้น..!?
23 เม.ย. 2562

สำนักข่าวรัชดา
คำสั่งม.44 ที่ออกมา ช่วยผ่อนคลายให้กลุ่มสื่อสารหายใจหายคอคล่องขึ้น..!?
จากที่ต้องชำระเงินค่าประมูลคลื่น 900 MHz เดิม 5 ปี 4 งวด ยืดเป็น 10 ปี 10 งวด พร้อมเงื่อนไขต้องเข้ารับการจัดสรรคลื่นความถี่ 700 MHz ที่จะใช้สำหรับ 5G…
งานนี้ดูเหมือนบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC จะอยู่ในอาการพะอืดพะอมมากสุด
เนื่องจากถ้าไม่รับเงื่อนไขก็จะพลาดโอกาสการรับจัดสรรคลื่นความถี่ 700 MHz ที่มีต้นทุนอยู่ที่ 25,000 ล้านบาท ต่อ 15 MHz
ในเชิงยุทธศาสตร์ก็จะเสียโอกาสทางธุรกิจอย่างหลีกเลี่ยงไม่ได้…
เนื่องจาก 1) การนับหนึ่ง 5G จะเสียเปรียบอีกสองค่าย คือบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC และ บริษัท ทรู คอร์ปอเรชั่น จำกัด (มหาชน) หรือ TRUE
เหมือนเมื่อครั้งการประมูลคลื่น 900 MHz ที่ DTAC เริ่มช้ากว่าค่ายอื่น นอกจากจะเสียโอกาสทางธุรกิจ ยังส่งผลกระทบต่อความเชื่อมั่นของลูกค้า จึงพากันย้ายค่ายหนี
ส่งผลให้ DTAC จากที่เคยเป็นเบอร์ 2 ของตลาดก็หล่นมาเป็นเบอร์ 3
แม้ที่ผ่านมา DTAC จะพยายามเร่งแก้วิกฤติศรัทธา แต่จนถึงทุกวันนี้ก็ยังไม่สามารถกลับมายืนในจุดเดิมได้ !!
2) ด้วยบริบทของ 5G ถือเป็นโอกาสใหม่ของกลุ่มสื่อสาร…
เนื่องจากไม่ได้ถูกสร้างมาสำหรับลูกค้าบุคคล แต่เป็นลูกค้ากลุ่มองค์กร เช่น วงการแพทย์ การศึกษา การเงินการธนาคาร รถยนต์ ฯลฯ ซึ่งแม้จะเป็นลูกค้าที่มีจำนวนน้อยราย แต่จะสามารถสร้างมูลค่าเพิ่มได้มาก
และ 3) ถ้า DTAC เข้าประมูลในรอบถัดไป อาจมีค่าใช้จ่ายสูงขึ้น เพราะจะเปิดให้รายอื่นนอกเหนือจาก 3 รายเดิมเข้าประมูลด้วย จึงมีโอกาสที่ราคาขยับสูงกว่า 25,000 ล้านบาท
แต่…ถ้า DTAC รับเงื่อนไข ก็ต้องเผชิญปัญหาในแง่ของต้นทุนอีก 1–2 ปีข้างหน้า
เนื่องจากต้องแบกต้นทุนที่จะต้องจ่ายค่าคลื่น 900 MHz ในปี 2563 สูงถึงเกือบ 8,000 ล้านบาท ประกอบกับอยู่ในช่วงของการลงทุนโครงข่ายคลื่น 900 MHz ที่เพิ่งประมูลได้มาเมื่อปี 2561 รวมทั้งต้องไปลงทุนในคลื่น 2300 MHz ร่วมกับทีโอทีด้วย
อาจทำให้  DTAC ติดกับดักต้นทุนได้ !!
ที่สำคัญ ADVANC และ TRUE มีความพร้อมทางการเงินมากกว่า DTAC เนื่องจากมีหนังสือค้ำประกัน (แบงก์การันตี) อยู่แล้ว แต่ DTAC ไม่มี…จะทำอย่างไร ??
นี่เป็นเงื่อนไขที่ทำให้ DTAC ตกอยู่ในภาวะกลืนไม่เข้าคายไม่ออก…ต้องเอามือก่ายหน้าผากอยู่ในขณะนี้
ก็ต้องวัดใจกันว่า DTAC จะตัดสินใจอย่างไร ??
คงจะรู้กันวันที่ 10 พ.ค.นี้
…อิ อิ อิ…